b'\n_START_ARTICLE_\nMaailmankatsomus\n_START_PARAGRAPH_\nMaailmankatsomus on m\xc3\xa4\xc3\xa4ritelty muun muassa arvoja sis\xc3\xa4lt\xc3\xa4v\xc3\xa4ksi kokonaisk\xc3\xa4sitykseksi maailmasta ja ihmisist\xc3\xa4. Sanaa maailmankatsomus l\xc3\xa4hell\xc3\xa4 ovat termit el\xc3\xa4m\xc3\xa4nkatsomus ja maailmankuva, mutta tarkkaan ottaen el\xc3\xa4m\xc3\xa4nkatsomus ja maailmankuva ovat maailmankatsomuksen kaksi osa-aluetta.\n_START_SECTION_\nMaailmankatsomuksen m\xc3\xa4\xc3\xa4ritelmi\xc3\xa4\n_START_PARAGRAPH_\nMaailmankatsomuksen kuvauksia l\xc3\xb6ytyy useita erilaisia eri tieteenaloilta. Samankin tieteenalan sis\xc3\xa4ll\xc3\xa4 kuvaukset vaihtelevat esitt\xc3\xa4jien n\xc3\xa4kemysten mukaan. Maailmankuvan ja maailmankatsomuksen m\xc3\xa4\xc3\xa4ritelm\xc3\xa4t ovat ep\xc3\xa4tarkkoja, ja k\xc3\xa4sitteet esitet\xc3\xa4\xc3\xa4n usein samamerkityksisin\xc3\xa4._NEWLINE_Maailmankatsomukseen kuuluu yleens\xc3\xa4 maailmankuvan lis\xc3\xa4ksi n\xc3\xa4kemyksi\xc3\xa4 arvoista, normeista, tiedon hankkimisen periaatteista ja el\xc3\xa4m\xc3\xa4n tarkoituksesta. Se voidaan m\xc3\xa4\xc3\xa4ritell\xc3\xa4 esimerkiksi maailmaa ja sen rakennetta koskeviksi katsomuksiksi, joihin usein liittyy my\xc3\xb6s asioiden merkityst\xc3\xa4 ja arvoa sek\xc3\xa4 toiminnan ohjenuoria koskevia arvostuksia, tai kokonaisn\xc3\xa4kemykseksi maailmasta, tiet\xc3\xa4misen periaatteista, moraalisesti oikeasta ja v\xc3\xa4\xc3\xa4r\xc3\xa4st\xc3\xa4, hyv\xc3\xa4st\xc3\xa4 ja pahasta._NEWLINE_Maailmankatsomuksen m\xc3\xa4\xc3\xa4ritelm\xc3\xa4t poikkeavat toisistaan sen mukaan, liitet\xc3\xa4\xc3\xa4nk\xc3\xb6 maailmankatsomus yksil\xc3\xb6\xc3\xb6n vai yhteis\xc3\xb6\xc3\xb6n. Maailmankatsomusta henkil\xc3\xb6kohtaisemmaksi suhteeksi el\xc3\xa4m\xc3\xa4\xc3\xa4n on kutsuttu el\xc3\xa4m\xc3\xa4nkatsomusta.\n_START_SECTION_\nIlkka Niiniluoto\n_START_PARAGRAPH_\nIlkka Niiniluodon mukaan maailmankatsomuksessa on kolme osaa. Siihen kuuluu maailmankuva, eli k\xc3\xa4sitys siit\xc3\xa4, millainen todellisuus kokonaisuudessaan on. Sen lis\xc3\xa4ksi maailmankatsomukseen kuuluvat arvot, eli k\xc3\xa4sitys siit\xc3\xa4, miten asioiden tulisi olla, millainen maailma olisi hyv\xc3\xa4. T\xc3\xa4rke\xc3\xa4 osa maailmankatsomusta on my\xc3\xb6s tieto-opillinen puoli: miten tietoa voidaan hankkia, millaiseen tietoon voisi luottaa. Esimerkiksi kristillinen ja naturalistinen maailmankatsomus eroavat t\xc3\xa4ss\xc3\xa4. Kristillisen katsomuksen mukaan jumalallisesta ilmestyksest\xc3\xa4 voi saada tietoa. Naturalistien mukaan tietoa saa vain inhimillisen tutkimuksen avulla._NEWLINE_Tieteelliseen maailmankatsomukseen sis\xc3\xa4ltyv\xc3\xa4t tieteellisen maailmankuvan lis\xc3\xa4ksi tietoteoreettiset kannat ja mahdollisesti my\xc3\xb6s k\xc3\xa4sityksi\xc3\xa4 arvoista. Niiniluoto katsoo, ett\xc3\xa4 tieteellisen maailmankatsomuksen tulee olla joka suhteessa tieteen ihanteita kunnioittava. N\xc3\xa4in siihen kuuluviin filosofisiin kannanottoihinkin tulisi liitty\xc3\xa4 avoimuus, kriittisyys ja itse\xc3\xa4\xc3\xa4nkorjaavuus. Tieteelliseen maailmankatsomukseen kuuluu tietoteoreettinen n\xc3\xa4kemys, jonka mukaan paras ja luotettavin menetelm\xc3\xa4 hankkia tietoa on tieteellinen menetelm\xc3\xa4.\n_START_SECTION_\nReijo Wilenius\n_START_PARAGRAPH_\nReijo Wilenius on puhunut teoksessaan Aatteiden maailma maailmankatsomuksen rinnalla aatej\xc3\xa4rjestelm\xc3\xa4st\xc3\xa4. H\xc3\xa4n m\xc3\xa4\xc3\xa4rittelee aatteen perusteltujen k\xc3\xa4sitysten j\xc3\xa4rjestelm\xc3\xa4ksi, joka sis\xc3\xa4lt\xc3\xa4\xc3\xa4 vastauksia ennen muuta tietoa ja todellisuutta koskeviin peruskysymyksiin. T\xc3\xa4t\xc3\xa4 j\xc3\xa4rjestelm\xc3\xa4\xc3\xa4 voidaan nimitt\xc3\xa4\xc3\xa4 aatteeksi, aatej\xc3\xa4rjestelm\xc3\xa4ksi tai maailmankatsomukseksi.\n_START_SECTION_\nK\xc3\xa4sitteen arvostelua\n_START_PARAGRAPH_\nErkki Hartikaisen mukaan sana \xe2\x80\x9dmaailmankatsomus\xe2\x80\x9d on haitallinen. \xe2\x80\x9dMaailmankatsomus\xe2\x80\x9d koskee vain maailmaa, kun taas \xe2\x80\x9dtodellisuusk\xc3\xa4sitys\xe2\x80\x9d koskee koko kaikkeutta. \xe2\x80\x9dKatsomus\xe2\x80\x9d viittaa n\xc3\xa4k\xc3\xb6aistiin. Sana \xe2\x80\x9dmaailmankatsomus\xe2\x80\x9d on k\xc3\xa4\xc3\xa4nnetty suomen kieleen saksan kielen sanasta \xe2\x80\x9dWeltanschauung\xe2\x80\x9d. Monissa muissa kieliss\xc3\xa4 t\xc3\xa4t\xc3\xa4 sanaa ei ole tai vastaavan sanan k\xc3\xa4ytt\xc3\xb6 on harvinaista. Ihmisen k\xc3\xa4sitysten kokonaisuus muodostaa todellisuusk\xc3\xa4sityksen. Inhimilliset k\xc3\xa4sitykset todellisuudesta ovat karkeistuksia ja usein virheellisi\xc3\xa4. Yksil\xc3\xb6ll\xc3\xa4 on k\xc3\xa4sitys omista arvoista ja tavoitteista. T\xc3\xa4m\xc3\xa4 k\xc3\xa4sitys on osa yksil\xc3\xb6n todellisuusk\xc3\xa4sityst\xc3\xa4, vaikka arvot ja tavoitteet eiv\xc3\xa4t ole tosia tai ep\xc3\xa4tosia.'